หึ่ง!‘มหากิจศิริ’เทกฯGOLD
ลือ “มหากิจศิริ” ดอดซื้อหุ้นแผ่นดินทอง พร็อพเพอร์ตี้ อีก 23.27% รวมหุ้นในมือกว่า 46% จ่อเข้าเทกโอเวอร์
23 ม.ค. 2555

ลือ “มหากิจศิริ” ดอดซื้อหุ้นแผ่นดินทอง พร็อพเพอร์ตี้ อีก 23.27% รวมหุ้นในมือกว่า 46% จ่อเข้าเทกโอเวอร์
นายคริสโตเฟอร์ ไมเคิล ดีลานี ประธานกรรมการ บริษัท แผ่นดินทอง พร็อพเพอร์ตี้ ดีเวลลอปเม้นท์ (GOLD) เปิดเผยว่า ในวันที่ 19 ม.ค. 2555 มีการซื้อขายหุ้นบริษัท แผ่นดินทอง รายการใหญ่ (บิ๊กล็อต) แบ่งเป็นหุ้นในกระดานต่างประเทศ (GOLD-F) จำนวน 263,910,128 หุ้น คิดเป็น 23.27% ของจำนวนหุ้นทั้งหมดและใบสำคัญแสดงสิทธิที่จะซื้อหุ้นเพิ่มทุน (GOLD-W1) จำนวน 117,293,390 หน่วย 
ด้าน GOLDEN ROCK PROPERTIES ในฮ่องกง รายงานว่า วันที่ 19 ม.ค. ได้ขายหุ้นแผ่นดินทอง จำนวน 23.27% ส่วนราคาที่ได้มาสูงสุด 5 บาท จาก GOLDEN SOURCE GLOBAL ในวันเดียวกัน
แหล่งข่าวจากวงการอสังหาริมทรัพย์ กล่าวว่า มีความเป็นไปได้สูงว่า นายประยุทธ มหากิจศิริ เป็นผู้ซื้อหุ้น GOLD ล็อตนี้ ในราคาหุ้นละ 5 บาท คาดว่าใช้เงินลงทุนประมาณ 1,319 ล้านบาท และยังไม่รวมถึงการซื้อ GOLD-W1 อีกกว่า 117 ล้านหน่วย ซึ่งวันที่ 19 ม.ค.ที่ผ่านมา ราคา GOLD-W1 กระโดดขึ้นไปปิดที่ 1.70 บาท บวก 0.41 บาท หรือเพิ่มขึ้นมากถึง 31%
“กลุ่มมหากิจศิริซื้อหุ้นล็อตนี้จะทำให้มีหุ้น GOLD อยู่ในมือมากกว่า 46% แล้ว หลังจากเมื่อกลางเดือน ต.ค. 2554 ได้ซื้อหุ้นจากผู้ถือหุ้นต่างชาติ 3 ราย จำนวน 92 ล้านหุ้น หรือ 8.18% และรวมกับหุ้นที่มีอยู่แล้ว 16% ทำให้มีหุ้นรวม 23% และนายประยุทธ ได้ประกาศว่า หากมีโอกาสเหมาะสมก็จะเข้าไปซื้อเพิ่มเพื่อครอบงำกิจการ (เทกโอเวอร์)” แหล่งข่าวเปิดเผย
ทั้งนี้ การซื้อหุ้นล็อตใหม่ในราคาหุ้นละ 5 บาท สูงกว่าที่จ่ายให้กับนักลงทุนต่างชาติ 3 ราย ในราคาหุ้นละ 4.50 บาท นับว่าแพงกว่าในตลาดตอนนั้นแถว 3.6 บาท
นายประยุทธ ให้ความสนใจบริษัท แผ่นดินทองฯ เพราะเห็นว่าเป็นบริษัทพื้นฐานดีมีทรัพย์สินสูงถึง 1 หมื่นล้านบาท มีมูลค่าหุ้นทางบัญชี 7 บาทต่อหุ้น โครงการที่ลงทุนไปกำลังจะสร้างผลตอบแทนให้กับบริษัทในอนาคต หากบริหารจัดการดีก็จะกลับมามีกำไรอย่างรวดเร็ว
กลุ่มมหากิจศิริรุกเข้าเทกโอเวอร์บริษัทจดทะเบียนในตลาดหลักทรัพย์ ล่าสุดนายเฉลิมชัย บุตรชายนายประยุทธได้ประกาศว่า กลุ่มของตนเองเข้าซื้อหุ้นบริษัท โทรีเซนไทย เอเยนต์ซีส์ (TTA) กว่า 14% แล้ว และพร้อมจะเข้าไปซื้อหุ้นเพิ่มตลอดเวลา